Præcisering:

Pressetalsmand Morten Hopballe siger til sidst i denne artikel, at de oplevede problemer med, at ”visse dele af pressen” skabte problemer i artistområdet på Tinderbox 2015

DR Kultur er efter, at denne artikel blev bragt blevet gjort opmærksom på, at Se og Hør ganske vist fik en akkreditering til Tinderbox 2015, men aldrig gjorde brug af den.

Det var altså ikke Se og Hør, der skabte de problemer, som Morten Hopballe nævner.

Når den fynske Tinderbox-festival bliver skudt i gang om halvanden uge, så bliver det uden deltagelse fra et af landets mest læste medier.

Tinderbox har nemlig nægtet Se og Hør akkreditering til festivalen, og dermed er ugebladet udelukket fra det presseområde som Ekstra Bladet, BT, DR og en lang række andre medier arbejder fra.

Tinderbox: Se og Hør skriver ikke om musikken

Pressetalsmand for Tinderbox, Morten Hopballe, skriver i en sms til Se og Hør-journalisten Stefanie Frid, at afslaget er givet, fordi festivalen vurderer, at Se og Hør ”ikke anmelder koncerter eller skriver om maden, boder etc.”

"Jeg har svært ved at se, hvad det er for et produkt, vi har, som ikke matcher deres" Niels Pinborg, chefredaktør på se og hør

Han tilføjer, at Se og Hør ikke er det eneste medie, der har fået afslag uden dog at nævne, hvilke andre der er tale om.

Se og Hørs chefredaktør, Niels Pinborg, forstår ikke afslaget.

- Jeg har svært ved at se, hvad det er for et produkt, vi har, som ikke matcher deres. Vi har 420.000 læsere, og i næste nummer af Se og Hør har vi eksempelvis fire sider om Sølund-festivalen, der lige har fundet sted. Festivalstoffet har en høj prioritet hos os, siger Niels Pinborg.

Offentlige støttekroner i ryggen

Da Tinderbox blev lanceret sidste år, var det med en økonomisk støtte i ryggen på 23,5 millioner kroner fra Odense Kommune. De offentlige støttekroner gør, at Tinderbox har et forklaringsproblem, mener Niels Pinborg.

- Jeg forstår ikke, at man kan forsvare at tage imod over 20 millioner skattekroner, og så ville bestemme, hvilken presse der skal dække ens festival.

Men der er vel intet, der forhindrer jer i at købe en billet til festivalspladsen på Tinderbox og så dække den derfra. Hvor gør I ikke bare det?

- Vi vil hjertens gerne betale for billetterne. Det gør vi også for billetterne til Roskilde Festival, hvor vi kommer med fire mand, og der får vi altså adgang til presseområdet, uden at der er nogen, som spørger om, hvad vi skriver om. Det her handler om, at vi er stillet ringere end andre medier, som dækker festivalen.

"vi skal have den samme adgang til festivalen som alle mulige andre medier" Chefredaktør på se og Hør, niels pinborg

Men der er jo masser af kendte mennesker, som ikke vil lade sig interviewe af Se og Hør, fordi de ikke bryder sig om jeres blad. Hvordan er det her anderledes?

- Det er anderledes, fordi det er en offentlig støttet festival, og vi er ringere stillet end andre danske medier. Det er fint nok, hvis kendte mennesker ikke ønsker at tale med os på festivalen. Men vi skal have den samme adgang til festivalen som alle mulige andre medier.

Tinderbox: Se og Hør er ikke blacklistet

Hos Tinderbox afviser pressetalsmand Morten Hopballe, at Se og Hør bliver behandlet dårligere end andre danske medier

- Vi har fået virkelig mange ønsker om akkrediteringer i år, og derfor er vi blevet nødt til at gå ind og sortere nogen fra. Det er Se og Hør så blevet og en del andre medier også. Men de er på ingen måde blacklistet. Vi vil selvfølgelig ikke blande os i, hvad de skriver. Vi har bare vurderet, at vi kan nå bredest ud med andre medier.

Hvilke andre medier har ellers fået afslag?

- Det vil jeg ikke udtale mig om. Det synes jeg er uinteressant. Men det er både store og små og både medier.

"Ekstra Bladet minder jo på nogen områder om Se og Hør. Men de skriver også masser af artikler om koncerterne. Det gør Se og Hør ikke" morten hopballe, pressetalsmand for tinderbox

Du siger, at I gerne vil nå bredest muligt ud i mediernes dækning af festivalen. Se og Hør har 420.000 læsere. Mener du ikke, det er bredt?

- Jo, det kan du sige. Men der er også andre kriterier, som gør sig gældende, når vi vurderer om medierne skal have akkreditering. Ekstra Bladet minder jo på nogen områder om Se og Hør. Men de skriver også masser af artikler om koncerterne. Det gør Se og Hør ikke.

Artister føler sig utrygge

Morten Hopballe påpeger, at hensynet til de optrædende artister også spiller ind, når de skal give akkrediteringer.

"Vi har meget fokus på, at vores artister er trygge og afslappede i artistområdet. Det oplevede vi desværre nogle problemer med i forhold til visse dele af pressen sidste år" MORTEN HOPBALLE, PRESSETALSMAND FOR TINDERBOX

- Vi har meget fokus på, at vores artister er trygge og afslappede i artistområdet. Det oplevede vi desværre nogle problemer med i forhold til visse dele af pressen sidste år.

Er Se og Hør "visse dele af pressen"?

- Det har jeg ikke lyst til at sige mere om.

Chefredaktøren på Se og Hør siger, at han ikke kan forstå, I kan forsvare at tage imod over 20 millioner kroner fra Odense Kommune og så samtidig ville bestemme, hvilken presse der skal dække festivalen. Hvad siger du til det?